Oficialusis leidinys L 150 , 25/06/1996 p. 0001 - 0002



Komisijos reglamentas (EB) Nr. 1125/96 1996 m. birželio 24 d. iš dalies keičiantis Reglamentą (EB) Nr. 97/95, nustatantį išsamias Tarybos reglamento (EEB) Nr. 1766/92 taikymą dėl minimalių kainų ir kompensacijų, išmokėtinų bulvių augintojams, bei Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, taikymo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Komisijos Reglamentu (EB) Nr. 923/96 [2], ypač į jo 8 straipsnio 5 dalį, atsižvelgdama į 1994 m. liepos 27 d. Tarybos Reglamentą (EB) Nr. 1868/94, nustatantį bulvių krakmolo gamybos kvotų sistemą [3], su paskutiniais pakeitimais, padarytais Reglamentu (EB) Nr. 206/96 [4], ypač jo 8 straipsnį, kadangi Komisijos reglamentas (EB) Nr. 97/95 [5] su paskutiniais pakeitimais, padarytais Reglamentu (EB) Nr. 206/96, nustato išsamias Tarybos reglamento (EEB) Nr. 1766/92 dėl minimalių kainų ir kompensacijų, išmokėtinų bulvių augintojams, bei Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, taikymo taisykles; kadangi Reglamente (EB) Nr. 97/95, be kitų dalykų, krakmolo gamybai skirtoms bulvėms, pristatomoms į krakmolo gamybos įmones, yra nustatytas 13 % minimalus krakmolo kiekis; kadangi vis dėlto 1995 m. gruodžio 20 d. Komisijos reglamente (EB) Nr. 2953/95 dėl minimalaus krakmolo kiekio nustatymo krakmolo gamybai skirtoms bulvėms kai kuriose valstybėse narėse 1995–1996 prekybos metais [6] yra nukrypstama nuo šios taisyklės remiantis Reglamento (EB) Nr. 97/95 6 straipsnio 2 dalies antrąja pastraipa, nustatant 12,8 % minimalų krakmolo kiekį Austrijai, Prancūzijai, Nyderlandams, Vokietijai ir Danijai; kadangi, vadovaujantis patirtimi, ši leidžianti nukrypti nuostata turi įgauti nuolatinį pobūdį ją įtraukiant į Reglamentą (EB) Nr. 97/95, kartu numatant, kad krakmolo gamintojai gali priimti bulvių siuntas, kuriose esantis krakmolo kiekis nesiekia 13 %, jeigu krakmolo kiekis, kuris gali būti pagamintas iš tokių bulvių, neviršija 1 % jų dalinės kvotos; kadangi 13 straipsnis turi būti papildytas, numatant nuobaudas tuo atveju, jeigu priimtose siuntose esančių bulvių krakmolo kiekis yra mažesnis už minimalų leistiną kiekį; kadangi 1 straipsnio f dalyje pateiktas bulvių apibrėžimas turėtų būti peržiūrėtas; kadangi kompensacijų skyrimo sąlygos turi būti išaiškintos papildant 7 straipsnį, o priemokos skyrimo sąlygos turėtų būti išsamiau paaiškintos papildant 11 straipsnį; kadangi per pirmininko nustatytą laikotarpį Grūdų vadybos komitetas nepareiškė savo nuomonės, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 97/95 iš dalies keičiamas taip: 1) 1 straipsnio f dalis pakeičiama taip: "f) "bulvės"; reiškia bulvių krakmolo gamybai skirtas Reglamento (EEB) Nr. 1766/92 8 straipsnyje nurodytas bulves, turinčias ne mažiau 13 % krakmolo, išskyrus tuos atvejus, kai yra taikoma 6 straipsnio 2 dalies antroji pastraipa."; 2) 6 straipsnio 2 dalis pakeičiama taip: "2. Priimtose siuntose esančiose bulvėse turi būti ne mažiau kaip 13 % krakmolo. Tačiau krakmolo gamybos įmonės gali priimti bulvių siuntas su mažesniu kaip 13 % krakmolo kiekiu, numatant, kad krakmolo kiekis, kuris gali būti pagamintas iš tokių bulvių, neviršija 1 % dalinės kvotos. Šiuo atveju yra mokama minimali kaina, taikoma 13 % krakmolo turinčioms bulvėms."; 3) prie 7 straipsnio 1 dalies pirmosios pastraipos pridedama: "Priemoka nemokama už krakmolą, pagamintą iš negeros ir netinkamos prekinės kokybės bulvių ir už krakmolą, pagamintą iš bulvių, turinčių mažiau kaip13 % krakmolo, išskyrus tuos atvejus, kai yra taikoma 6 straipsnio 2 dalies antroji pastraipa."; 4) pridedamas 7a straipsnis: "7a straipsnis Kompensacija skiriama bulvių augintojams už geros ir tinkamos prekinės kokybės bulves pagal pristatytose bulvėse esantį krakmolo kiekį ir pagal II priede nustatytas normas. Kompensacija neskiriama už negeros ir netinkamos prekinės kokybės bulves, taip pat už bulves, kuriose yra mažiau kaip 13 % krakmolo, išskyrus tuos atvejus, kai yra taikoma 6 straipsnio 2 dalies antroji pastraipa."; 5) 11 straipsnio 1 dalies b punktas pakeičiamas taip: "b) Reglamento (EB) Nr. 1868/94 5 straipsnyje numatyta priemoka mokama, kai: - perdirbimo įmonė pateikia patvirtinimą dėl tam tikro krakmolo kiekio, jos pagaminto per atitinkamus prekybos metus, - įmonė pateikia įrodymus, kad pristatymo į fabriką metu ji sumokėjo ne mažesnę negu Reglamento (EEB) Nr. 1766/92 8 straipsnio 1 dalyje nustatytą kainą už visą bulvių kiekį, išaugintą Bendrijoje, kuris buvo panaudotas krakmolo gamybai, - įmonė pateikia įrodymą, kad atitinkamas krakmolas buvo pagamintas iš bulvių kiekio, nurodyto 4 straipsnyje nurodytose auginimo sutartyse."; 6) 13 straipsnio 4 dalies pirmojoje įtraukoje žodžiai "nurodytas procentas" pakeičiami žodžiais "užregistruotas kiekis procentais"; 7) po 13 straipsnio 4 dalies įterpiama ši pastraipa: "4. a) Jeigu, skirtingai negu numatyta 6 straipsnio 2 dalyje, krakmolo kiekis, kuris gali būti pagamintas iš gautų bulvių siuntų, turinčių mažiau kaip 13 % krakmolo: - yra didesnis negu 1 % perdirbimo įmonės dalinės kvotos, už perteklinį kiekį priemoka nemokama. Be to, už dalinę kvotą mokama priemoka sumažinama dešimt kartų didesne suma negu užregistruotas viršytas procentinis kiekis, - yra didesnis negu 11 % perdirbimo įmonės dalinės kvotos, atitinkamais prekybos metais priemoka nemokama. Be to, priemoka perdirbimo įmonei nemokama ir už ateinančius prekybos metus." 2 straipsnis Šis reglamentas įsigalioja septintąją dieną po jo paskelbimo Europos Bendrijų oficialiajame leidinyje. Jis taikomas nuo 1996 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. birželio 24 d. Komisijos vardu Franz Fischler Komisijos narys [1] OL L 181, 1992 7 1, p. 21. [2] OL L 126, 1996 5 24, p. 37. [3] OL L 197, 1994 7 30, p. 1. [4] OL L 27, 1996 2 3, p. 7. [5] OL L 16, 1995 1 24, p. 3. [6] OL L 308, 1995 12 21, p. 44. --------------------------------------------------